Brestovac (Negotin)

**Brestovac** je naselje u Srbiji u opštini Negotin u Borskom okrugu. Prema popisu iz 2002. bilo je 355 stanovnika (prema popisu iz 1991. bilo je 426 stanovnika).

## Podaci iz Istorijskog arhiva Negotin
Brestovac je ratarsko-stočarsko seosko naselje zbijenog tipa udaljeno 15&nbsp;km jugozapadno od Negotina. Smešteno je na 200 metara nadmorske visine, na obalama Brestovačkog potoka, koji se sa ostalim pritokama Čubarske reke uliva sa leve strane u reku Timok. Severna geografska širina naselja je 44° 02’59” istočna geografska dužina 22° 24’ 03”, a površina atara 1.993 hektara. Od asfaltnog puta Zaječar-Negotin, Brestovac je udaljen 3&nbsp;km.
Naselje se prvi put spominje u turskim popisima 15. i 16. veka kao jedno od naselja u turskom hasu formiranom između 1491. i 1521. godine. Prilikom turskog popisa 1530. godine imalo je 8 domaćinstava i bilo jedno od najmanjih naselja srpskog govornog područja na prostoru Negotinske Krajine. U 18. veku ovo naselje se nalazilo i na austrijskim kartama pod nazivima: Prestonjac (Prestovatz) 1718, Brestovac 1736 i Brestovacz 1784. godine.

Tokom svog razvoja dva puta je menjalo mesni položaj. Prvobitno naselje nalazilo se u Selištu, zatim na mestu zvanom Pločnik, da bi se sa tog mesta premestilo u Gornji kraj današnjeg naselja. U Gornjem kraju današnjeg naselja žive uglavnom starosedelačke porodice, dok su Donji kraj zauzeli doseljenici. Nakon Prvog svetskog rata Gornji kraj je imao dve celine: Jovanovića-Jovančevića malu i Đokića malu, a Donji kraj samo jednu celinu - Pakovića ili Novakovića malu. U naselju su u to vreme živele sledeće starosedelačke familije: Nikosavići (slava sv. Jovan), Kalanci (slava Đurđevdan), Jovanovići-Jovančevići (sv. Jovan), Svilajići-Buljagići (slava sv. Nikola), Đurđevići-Đokinci-Baćići-Jakovljevići (slava sv. Jovan) i Dmitrovci (slava sv. Ilija). Pre 19. veka u Brestovac su se doselile familije Stanojevići, Žikići, Jereminci i Bogdančići (slava sv. Nikola), kao i Lucići, Đokići, Cojinci, Miljkovići, Stevići, Pejčići, Nakovići, Novakovići i Rajkovčići (slava Đurđevdan), a u 19. veku familije Milutinčevi (slava sv. Nikola), Stojići (Đurđevdan), Pajići (slava Petkovica), Trnjanci (slava Đurđevdan) i Marinkovići (slava sv. Jovan).
Zavetina naselja - Spasovdan ujedno i crkvena slava, dok je crkva posvećena „Voznesenju gospodnjem“ podignuta 1798. godine.

Stanovništvo Brestovca je srpsko (slavi Đurđevdan, sv. Jovan, sv. Nikolu i Petkovicu) i uglavnom se bavi ratarstvom, stočarstvom, voćarstvom i vinogradarstvom. 
Godine 1921. Brestovac je imao 140 kuća i 754 žitelja, godine 1948. – 177 kuća i 799 stanovnika, a 2002. godine 160 kuća i i 356 stanovnika.
Osnovna škola u naselju postoji od 1885. godine (područno odeljenje škole „Vera Radosavljević“ Negotin).

Brestovac ima zemljoradničku zadrugu (od 1900. godine), Dom kulture „Stanko Paunović“ (od 1976. godine), električnu rasvetu (od 1949. godine), vodovod (od 1939/40. godine), zdravstvenu stanicu (od 1956. godine), prodavicu mešovite robe, asfaltni put (od 1972. godine) i telefonske veze sa svetom (od 1981. godine).

## Demografija
U naselju Brestovac živi 316 punoletnih stanovnika, a prosečna starost stanovništva iznosi 55,0 godina (54,9 kod muškaraca i 55,1 kod žena). U naselju ima 127 domaćinstava, a prosečan broj članova po domaćinstvu je 2,80.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)